钦定古今图书集成/明伦汇编/官常典/第570卷 > 贾涉
## 钦定古今图书集成/明伦汇编/官常典/第570卷 > 贾涉

按《宋史》本传：“涉字济川，天台人。幼好读古书，慷慨有
大志。以父任高邮尉，改万安丞。宝应择令堂差涉至
邑，请城之。役兴，以忧去。金人犯光州，起涉竟前役。通
判真州，改大理司直，知盱眙军。淮人季先、沈铎说楚
州守应纯之，以招山东人，纯之令铎遣周用和说杨
友、刘全、李全等以其众至，先招石珪、葛平、杨德广，通”
号“忠义军”，珪等反，毙铎于涟水。纯之罢，通判梁丙行
守事，欲省其粮使自溃。珪、德广等以涟水诸军度淮，
屯南渡门，焚掠几尽，谓朝廷欲和残金，置我军何地？
丙遣李全季先拒之，不止，事甚危。涉时在宝应，上书
曰：“降附踵至，而金乃请和，此正用高澄间侯景遗策，
恐山东之祸，必移于两淮。况金人所乏惟财与粮，若
举数年岁币还之，是以肉啖馁虎，啖尽将反噬。至若
忠义之人源源而来，不立定额，自为一军，处之北岸，
则安能以有限之财，应无穷之须？饥则噬人，饱则用
命，其势然也。”授淮东提点刑狱兼楚州节制本路京
东忠义人兵。涉亟遣傅翼谕珪等逆顺祸福，自以轻
车抵山阳。德广等郊迎，伏地请死，誓以自新。金太子
及仆散万忠、卢国瑞等数十万大入，且以计诱珪等。
涉虑珪等为金用，亟遣陈孝忠向滁州，珪与夏全、时
青向濠州。先平、德广趋滁、濠，李全、李福要其归路，以
傅翼监军。数日，孝忠捷至，珪屡破金人，遂与先及李
全趋安丰。时金人环百馀砦，攻具甫毕，珪等解其围。
李全挟仆散万忠以归。见《李全传》。金人不敢窥淮东
者六七年。南渡门之变，平、德广等实预。涉既受降，置
弗问。平等尚怀异志，涉密使先以计杀之，而先之势
亦孤。忠义诸军在涟水、山阳者既众，涉虑其思乱，因
滁、濠之役，分珪、孝忠、夏全为两屯，李全军为五砦，又
用陕西义勇法涅其手，合诸军汰者三万有奇，涅者
不满六万人，正军常屯七万馀，使主胜客，朝廷岁省
费十三四。涉又遣李全以万人取海州，复取密、潍。王
琳以宁海州归，遂收登、莱二州。青州守张林以滨、棣、
淄州降，又取济、沂等州。自是恩、博、景、德至邢、洺十馀
州相继请降。涉传檄中原，以地来归及反戈自效者，
朝廷裂地封爵无所吝。仍厉诸将，图未下州郡。擢太
府少卿、制置副使兼京东、河北节制。金十馀万众犯
黄州，淮西帅赵善湘请援于朝，涉遣李全等赴之，翟
朝宗等为后继。丞相史弥远拟升全留后，涉曰：“始全
贫窭无聊，能轻财与众同甘苦，故下乐为之用；逮为
主帅，所为反是，积怨既多，众皆不平。近弃西城，免死
为幸，若无故升迁以骄其志，非全之福，亦岂国家之
福？曷若待事定，与诸将同升可也。”金人破黄陷蕲，安
庆甚危，全驰至，遂定。全至久长镇，与京湖制置使赵
方二子范、葵遇，犄角连战俱胜，遣彭义斌等追至下
湾渡，尽掩金人于淮。迁权吏部侍郎。金人再犯淮西。
先是，蕲州受围，余晖往援，乃鼓众宵遁，金乘间登城，
一郡为血，前帅不敢问。涉斩晖以徇，诸将畏惧，无不
用命，淮西之势大振。初，翟朝宗得玉玺，献诸朝，至是
赵珙还，又得玉印，文与玺同而加大。朝廷喜，璧之归
行庆赏。涉遗书弥远，谓：“天意隐而难明，人事切而易
见。当思今日人事，尚未有可答天意者。昔之患不过
亡金，今之患又有山东忠义与北边，宜亟图之。”弥远
不怿。李全卒以玺赏为节度使。涉又言：“盗贼血气正
盛，官职过分，将有后忧。”弥远不以为然。涉曰：“朝廷但
知官爵可以得其心，宁知骄则将至于不可劝邪！”涉
时已疾，力辞事任。值金人大入，彊起视事。金将时全、
合连、孛术鲁答哥率细军及众军三道渡淮，涉以《合
连》善战，乃命张惠当之。惠，金骁将所谓“赛张飞”者，既
归宋，金人杀其妻，所部花帽，军有纪律，他军不及也。
惠率诸军出战，自辰至酉，金人大败，答哥溺死，陷失
大半，细军丧者几二千。涉既病，乃以所获京河版籍

守吴挺之横，他日陛对，又乞裁抑郭棣、郭杲兵权，孝
宗嘉纳，后反为所挤以没。涉弱冠直父冤，不避寒暑，
泣愬十年，至伏书阙下。子似道，有传。